Jien twelidt qabel il-gwerra, ma kien fini kważi xejn Kont ftit iqsar minn sitt piedi, u lin-nies ħarist fl-għajnejn Meta l-ħbit tal-għadu twettaq, fost adrenalina enormi Min ifittex biex jistaħba, min inemmel bl-uniformi Imbagħad kollox waqaf f'daqqa, ma baqgħex theżżiż jinħass Qisha bdiet dinj'oħra kalma, u l-inkwiet maqtugħ b'imqass Minn quddiemi jgħaddi kollox, ħafna postcards kuluriti Moviment grazzjuz u varju, rġiel għax-xogħol liebsin puliti L-għajjat li jdawwallek qalbek, ta' tfal żgħar qed jieħdu gost Għax kważi waslu l-Barrakka, ġiri u logħob sfrenat fil-post Rużar Briffa ħosbien jgħaddi biex fuq bank jikteb bil-qegħda U l-għarajjes intreċċjati lesti biex jagħmlu kull wegħda Umbagħad wara xi elezzjoni tkun maħnuqa poplu l-pjazza Ġemgħa orgażmika għax rebħet, logħba sfida u ġlieda mqaddsa Sadattant ġibt ruħi sewwa, fini kważi żewġ sulari U kuntenta b'ħajjti u posti, allavolja minhix rari Drajt iż-żwiemel u l-karozzi, pjaċir wisq li tkun fil-qalba Ta' Belt hekk movimentata, u għal tibdil żgur m'għandix talba Pero' llejla ġew ħaddiema, ma jidhrux li ħbieb tal-ġonna Kienu mgħaġġla, kienu koroh, kienu 'ed jidgħu bil-Madonna Issa ma nistax nitkellem jew inħoss sħana jew bard Issa jien m'għadnix neżisti, għaliex jien dal-lejl sirt l-art. (Ritratt u poezija migjuba bil-permess tal-awtur.)